Nikimbayev Lina Cheryazova haqida: Olimpiadani onasi ikki hafta oldin vafot etganini bilmasdan yutgandi

Taniqli futbol mutaxassisi Alisher Nikimbayev «Futbolium» Telegram-kanalida O‘zbekistonning yagona qishki olimpiada chempioni Lina Cheryazeva haqidagi xotiralari bilan bo‘lishdi. Eslatib o‘tamiz, fristayl bo‘yicha olimpiya chempioni Lina Cheryazova uzoq davom etgan xastalikdan so‘ng, 51 yoshida Novosibirskda vafot etdi. 
«O‘zbekistonning yagona qishki olimpiada chempioni Lina Cheryazeva bilan bir maktabda o‘qiganman. U ikki yosh katta edi. Hattoki, shuni aytishim mumkinki, u sakkizinchi sinfda, men esa oltinchida o‘qiganimda, o‘zaro urishib ham ketganmiz. Garchi bunday tashabbus mendan chiqmagan bo‘lsa-da, hozirgacha bundan uyatdaman.
Shundan keyin biz 1991 yilda uchrashdik, o‘shanda men O‘zbekiston Fizkulturachisi gazetasida ishlardim, u esa Jahon kubogi bosqichida g‘olib chiqqan va fotosuratlarini tahririyatga olib kelgandi. U paytda internet yo‘q hamda fristayl bo‘yicha musobaqalardan suratlar faqat bahs qatnashchilarida bo‘lishi mumkin edi. U menga tabassum qildi, aftidan, tanib qoldi. Men avvaliga Linani tanimadim. Faqatgina keyin esladim.
Uch yildan so‘ng Lina Olimpiadada oltin medalni qo‘lga kiritdi. Shu bilan birga, u onasi ikki hafta oldin vafot etganini bilmasdan g‘olib chiqqan. Linadan bu mash'um xabarni yashirishgan, sababi bu unga oltinni qo‘lga kiritishda to‘sqinlik qilishi mumkin, deb hisoblashgan. Shuning uchun Olimpiadadagi g‘alaba quvonchi dahshatli xabar bilan xiralashdi.
Cheryazovaga 2000-yillarda o‘z vatanida talab bo‘lmadi va u Rossiyaga ko‘chib o‘tdi.
Va endi Lina biz bilan emas. Ammo u bizning sportimiz tarixida abadiy qoladi», - deb yozadi Nikimbayev.
Ma'lumot uchun: Lina Anatolevna 1968 yilda Toshkentda tug‘ilgan. 1994 yili Norvegiyaning Lillehammer shahrida o‘tgan qishki Olimpiadada chempionlikka erishgan. Uning bu medali qishki olimpiya o‘yinlarida o‘zbekistonlik sportchilar tomonidan qo‘lga kiritilgan birinchi va yagona oltin medal hisoblanadi. Qolaversa, Lina akrobatikadagi fristayl bo‘yicha birinchi olimpiada chempioni hamdir.